钦定古今图书集成/明伦汇编/氏族典/第342卷 > 刘熙祚
## 钦定古今图书集成/明伦汇编/氏族典/第342卷 > 刘熙祚

按《明外史刘熙祚传》：“熙祚，字仲缉，武进人。父纯仁，泉
州推官。熙祚举天启四年乡试，崇祯中为兴宁知县，
征授御史，巡按湖南。流寇陷武昌，岳州巡抚王聚奎
率溃将走湘潭，沿途焚劫。熙祚以长沙不能守，奉吉、
惠二王奔衡州。聚奎兵亦至。熙祚痛恨聚奎，而欲藉
其兵为城守计。未几，聚奎复走，衡州遂陷。二王至永”
州，聚奎继至。越日，劫库金去。熙祚乃奉二王出城，遗
部将护走广西，而己返永州拒守。俄贼骑追至，执赴
衡州，见张献忠。献忠令跪，不屈，命群殴之，肤尽裂。使
降将尹先民说之，终不变，见杀。事闻，谥《忠毅》。